Psalm 103:14-16 Die HERE weet watter maaksel ons is. Hy het ons self gemaak. Uit stof. Hy het die lewensasem in ons geblaas. Ons leef op die asem van Sy stem. Dit maak duidelik dat as die sterwe oor ons lewe kom die HERE regtig weet wat gebeur. Dit is nie so dat die HERE ons gebrekkig gemaak het nie. Nie soos ’n kar wat gemaak word maar wat vanweë ’n fout in die fabriek teruggeroep moet word nie. Nee, die HERE het ons goed gemaak. Die HERE is God en by Hom is niks wat verkeerd of gebrekkig is nie.
Ons het die dood in die wêreld gebring. Die dood is straf op ons sondes. Die HERE ken die oorsaak. As ons sterwe het ons plek op hierdie aarde leeg geword. Dan bestaan ons regtig nie meer op die aarde nie. Dan is dit ook nie so dat ons gees nog iewers op hierdie aarde aanwesig is nie. Ons het dan regtig van die aarde verdwyn.
God se groot wonder by die sterwe is dat Hy uit genade die gelowiges dadelik ’n nuwe plek gee. In die hemel. Dat ons dan by die HERE in die hemel tuis mag wees. Wie nie op Christus gebou het in hierdie lewe nie bestaan verder ver van die HERE af in die ewige ellende. God se kind wat by Christus sy of haar lewe gesoek het, gee Vader in die hemel dadelik ’n nuwe asem om verder te leef in die hemel. Jy het dan ’n nuwe plek gekry in die hemel met jou siel. Jy mag daar uitsien na die lewe op die nuwe aarde met siel en liggaam.